**Tulumaksuseaduse muutmise eelnõu kooskõlastusringi märkuste tabel**

|  |  |
| --- | --- |
| **Justiitsministeerium** |  |
| Tehniline ettepanek muutmissätete ja jõustumissätete järjestuse kohta eelnõus. Seletuskirja soovitused ja täpsustused. | **Arvestatud.**Eelnõu muudetud ja seletuskirja täiendatud. |
| Eelnõu seletuskirjas nenditakse, et ,,Muudatuse tulemuste mõõtmiseks ei ole otstarbekas määrata konkreetseid sihttasemeid raha juurde saavate kohaliku omavalitsuse üksuste (KOV) tegevusele, sest KOVid on oma otsustes autonoomsed.’’ Samuti märgitakse, et ei ole võimalik eeldada kui suures määras täiendavat raha saavad KOVid selle arvelt oma investeeringuid või tegevuskulusid suurendavad. Sellest tulenevalt soovitame kavandada eelnõusse järelhindamise kohustust sisaldav säte. Juhendi järelhindamise sätte sõnastamiseks leiab Justiitsministeeriumi veebilehelt.  | **Arvestatud.** Eelnõud täiendatud § 1 punktiga 7, millega muudetakse juba kehtivas seaduses sisalduvat mõjude järelhindamise kohustust lähtuvalt eelnõust. Seletuskirja täiendatud selgitustega.  |
| **Eesti Linnade ja Valdade Liit** |  |
| Eesti Linnade ja Valdade Liit (ELVL) nõustub, et kohalike omavalitsuste maksusüsteem on regionaalpoliitika elluviimise üks olulisemaid instrumente, mis peaks aitama kaasa ühtlasema regionaalse arengu tagamisele. Samas oleme jätkuvalt seisukohal, et nii olulist tulubaasireformi ei tohiks teha kiirustades ja olukorras, kus majandus on languses. Sellises situatsioonis on eriti oluline teostada põhjalik sotsiaalmajanduslik mõjuanalüüs (sisaldaks kahte prognoosi –optimistlik ja konservatiivne), mis muu hulgas arvestaks demograafilise struktuuri muudatustega ja peegeldaks reformi tegelikke mõjusid üle-eestiliselt. Kõigile on arusaadav, et tekkinud olukorras on oma osa puudulikul regionaalpoliitikal, haldusterritoriaalsel reformil koos oma tulemitega, demograafilisel struktuuril, rahvastiku rändel ja ettevõtluse koondumisel tõmbekeskustesse. Kohalike omavalitsuste tulubaas peab võimaldama kõigil omavalitsustel täita nende ülesandeid ja pakkuda avalikke teenuseid kõikjal ühesuguse kvaliteediga. Olemasolevat välja kujunenud tulubaasi süsteemi ei tohiks lõhkuda. Olukorras, kus kõik omavalitsused on alarahastatud, ei ole ühtedelt teistele ümber jaotamise poliitika jätkusuutlik lahendus. Pikemas ajahorisondis vähendab see kõikide omavalitsuste toimetulekut ja võimekust pakkuda kvaliteetseid teenuseid. Tulumaksuseaduse muutmise seaduse eelnõu kohaselt muudetakse kohalike omavalitsuste üksustele tulumaksu eraldamise põhimõtteid. Perioodil 2025–2027 suurendatakse järk-järgult residendist füüsilise isiku riiklikult pensionilt eraldatavat tulumaksu 2,5%-lt 10,23%-le ja samal ajal vähendatakse järk-järgult muust tulust tulumaksu 11,89%-lt 10,23%-le. Muudatusega kiireneb tulumaksu laekumise kasv omavalitsustes, kus on eakate osakaal kõrge ning aeglustub kasv omavalitsustes, kus on kõrgem tööealiste osakaal ja palgatase. Muudatus on riigieelarve neutraalne ning omavalitsuste tulubaas jääb kogusummas samaks.Vabariigi Valitsuse tegevusprogrammi 2023-2027 punkt 7.1.2 näeb ette omavalitsuste tulubaasi tasakaalustamist, et vähendada valglinnastumise ja regionaalse mahajäämuse negatiivseid mõjusid, arvestades mh rahvastiku jaotust ja töökohtade paiknemist. Muudatuste eesmärk on suurt pilti silmas pidades üllas ning muudatus eelduslikult suurendab kehvema tulubaasiga omavalitsuste tulusid. Siiski juhime tähelepanu sellele, et oma tulubaasi eelduslikult kaotavatel omavalitsustel puudub õiguskindlus ja selgus, et kompensatsioon, mida eelnõu seletuskirjas (edaspidi ka SE) on kirjeldatud, ka selliselt realiseeruks.Seletuskirjas on märgitud: “Vastav kompensatsioon ei ole TuMS reguleerimisalas, vaid nähakse ette omavalitsuste tasandusfondis tulude-kulude tasandamisest eraldi. Kompensatsioon arvutatakse välja prognoosi alusel 2024. a ja hiljem ei muudeta tulenevalt prognooside või laekumiste muutumisest. Alates 2030. a hakkab kompensatsioon vähenema aastas 15 protsendipunktise sammuga 2029. aasta summast arvestades ja jõuab nulli 2036. a. Vabanev raha suunatakse tasandusfondi tulude ja kulude ühtlustamiseks.” (SE lk 11). Seletuskirja leheküljel 11 on lisaks ka toodud välja tabelina kompensatsioon tasandusfondis, kuid puudub viide, kuidas seda õiguslikult fikseerida soovitakse. SE lk 13 väidetakse, et muudatusega ühegi omavalitsuse tulubaasi taset ei vähendata, vaid vähendatakse piiratud aja jooksul osade omavalitsuste tulubaasi kasvutempot ning sellele kasvutempo vähenemisele on seatud ka aastane piirang ehk muudatusest tingitud tulude vähenemise kompensatsioon.Seaduse seletuskiri iseenesest õiguslikult ei kohusta ja selle alusel ei ole võimalik näiteks omavalitsustel õiguskaitset taotleda olukorras, kus riik käitub sõnamurdlikult ning otsustab lubatud kompensatsiooni vähendada või üldse sellest loobud. Õigusselguse huvides on oluline, et kompensatsiooni maksmise põhimõtted on määratletud materiaalõiguslikul alusel, mitte pelgalt seaduse eelnõu seletuskirjas.Tuginedes eelpool toodule ja liikmetelt laekunud ettepanekutele ja arvamustele, Eesti Linnade ja Valdade Liit kooskõlastab märkustega esitatud tulumaksuseaduse muutmise seaduse eelnõu. | **Selgitus**Tulumaksu vähenemise kompensatsioon ei kuulu TuMS reguleerimisalasse, sest kompensatsioon eraldatakse riigieelarvest tasandusfondi eraldisena (ei arvestata KOVide tulukusega). Kompensatsiooni suurus ja jaotusvalem saavad olema iga aastases riigieelarve seaduses. Varasemalt on nt keskkonnatasude muudatuse puhul sama moodi kompensatsiooniga tehtud.  |